Адной з запамінальных старонак мерапрыемства стала прадстаўленне дакладных звестак пра ахвяры Вялікай Айчыннай вайны. Дакументальны аповед Сакаловай Вольгі аздабляўся ўражлівым малюнкам: на чорным фоне чырвонай акварэллю, быццам крывёю, напісаныя лічбы загінулых. Здаецца, кожны з прысутных запомніць амаль самы важны факт: на вайне кожныя 4 секунды гінуў адзін чалавек. Гэта значыць, што за пяць дзён знішчаўся цэлы горад, падобны майму роднаму Салігорску, дзе колькасць насельніцтва сёння складае каля ста дзесяці тысяч чалавек. А такіх “Салігорскаў” на тэрыторыі Еўропы было нямала. Такія думкі і дакладныя даныя прымушаюць нас, сённяшняе пакаленне, яшчэ больш шанаваць кожнае імгненне побач з роднымі і блізкімі.